Covid-19-statistieke: Positiwiteitskoers daal verder(Foto ter illustrasie: pixabay) Die Nasionale Instituut vir Oordraagbare Siektes het Dinsdag bevestig dat die positiwiteitskoers vir nuwe Covid-19-toetse nou op 8,4% staan. Meer nuwe gevalle (3 699) is wel as ŉ dag tevore (2 640) aangemeld. Die meeste nuwe gevalle is in KwaZulu-Natal (25%) aangeteken, gevolg deur die Oos- (18%) en Wes-Kaap (17%). Die Vrystaat maak 14% van die aantal nuwe Covid-19-gevalle uit terwyl 9% in Gauteng, 8% in die Noord-Kaap, 5% in Noordwes, 4% in Mpumalanga en 1% in Limpopo aangeteken is. Minstens 90 540 het tans Covid-19, van wie 9 947 in die hospitaal behandel word. Altesame 300 Covid-19-verwante sterftes is Dinsdag aangemeld wat die algehele sterftesyfer op 85 302 te staan bring. Minstens 2 864 534 mense in Suid-Afrika het nou al Covid-19 opgedoen, van wie 2 688 692 van die virus herstel het. Luidens die departement van gesondheid se statistieke het minstens 15 188 787 mense al minstens een dosis entstof teen Covid-19 ontvang.